На основу члана 69. и 70. Закона о заштити животне средине ("Сл. гласник РС", бр. 135/2004, 36/2009, 36/2009 - др. закон, 72/2009 - др. закон, 43/2011 - одлука УС, 14/2016, 76/2018, и 95/2018 - др. закон), члана 9. став 2. и члана 15. Закона о заштити ваздуха (Сл. гласник РС 36/2009, 10/2013 и 26/2021), члана 5, 6, 7. и 8. Уредбе о условима за мониторинг и захтевима квалитета ваздуха (Сл. гласник РС бр 11/2010, 75/2010, 63/2013) и члана 39. став 1. тачкe 6. и 55. Статута Општине Ковин (Сл. лист Општине Ковин бр.1/2019 и 10/2019 исправка)

**СКУПШТИНА ОПШТИНЕ КОВИН**, на седници одржаној дана 07.02.2024. године, по прибављеном мишљењу Министарства заштите животне средине број 000427682 2023 од 26.12.2023. године, доноси

**П Р О Г Р А М**

**КОНТРОЛЕ КВАЛИТЕТА ВАЗДУХА НА ТЕРИТОРИЈИ ОПШТИНЕ КОВИН**

**У 2024. ГОДИНИ**

1. ОСНОВЕ ПРОГРАМА

Ради ефикасног управљања квалитетом ваздуха, успостављен је јединствени функционални систем мониторинга квалитета ваздуха и утврђени су принципи формирања државне и локалних мрежа мерних станица и/или мерних места за фиксна мерења у складу са Законом о заштити ваздуха.

За праћење квалитета ваздуха на нивоу Републике Србије формирана је државна мрежа, а на нивоу аутономне покрајине и јединица локалне самоуправе формирају се локалне мреже/мерна места која чине допунске мерне станице и/или мерна места које надлежни орган аутономне покрајине и надлежни орган јединице локалне самоуправе одређују на основу мерења или поступака процене за зоне и агломерације за које нема података о нивоу загађујућих материја у складу са својим потребама и могућностима.

Мониторинг квалитета ваздуха у локалној мрежи обавља се према програму који мора бити усклађен са Програмом контроле квалитета ваздуха у државној мрежи и који за своју територију доноси надлежан орган аутономне покрајине и надлежни орган јединице локалне самоуправе.

Мерно место и загађујуће материје које је Општина Ковин у обавези да испитује дате су у складу са Уредбом о условима за мониторинг и захтевима квалитета ваздуха (Сл. гласник РС бр. 11/2010, 75/2010 и 63/2013).

Полазећи од изнетог, припремљен је Програм контроле квалитета ваздуха на територији Општини Ковин у 2024. години којим се успоставља мерно место за мерење нивоа загађујућих материја, обим, врста и учесталост мерења.

1. ЛОКАЛНА МРЕЖА МЕРНИХ МЕСТА

Овим Програмом се успоставља фиксно мерно место за праћење квалитета ваздуха на територији Општине Ковин (настављају се мерења успостављена 2022.године) за утврђивање концентрације:

* Сумпор диоксида SО2 , спектрофотометријски
* Азот диоксида NО2 , спектрофотометрисјки
* Амонијака NH3 , спектрофотометријски
* Суспендованих честица PM 10, гравиметријски
* Укупних таложних материја, гравиметријски

Мерно место се налази у улици Трг ослобођења број 4, у згради Дома здравља, на тераси висине од око 3м, окренуто према улици.

Координате мерног места су Н 44о 44′ 34″ и Е 20о 58′ 38″.

У непосредној близини мерног места се налазе индивидуална домаћинства, објекти колективног становања, основна школа „Ђура Јакшић“, Општинска управа Општине Ковин као и градска саобраћајна мрежа.

На удаљености од око 1000м западно налази се државни пут првог Б реда број 14 који повезује Општину Ковин са окружењем и осталим регионима.

На удаљености од око 2000м јужно налазе се значајни привредни субјекти у Општини Ковин као што су фабрика алкохола „Swan lake“ д.о.о. огранак Алпис, предузеће „Утва силоси“ а.д. Ковин чија је основна делатност производња силоса, профила и опреме, „Премил“ д.о.о. Ковин које се бави производњом готове хране за кућне љубимце, „Delta Danube“ д.о.о. Ковин погон за производњу и прераду печурака, као и трулиште у приобаљу Дунава (изливање непречишћене градске канализације).

Приказ локалне мреже мерних места дат је у Табели 1.

Табела 1. Приказ локалне мреже мерних места

|  |  |  |  |  |
| --- | --- | --- | --- | --- |
| Назив и адреса мерног места | Географски  положај и  надморска висина | Тип  мерног места\* | Узоркована/  мерена материја | Динамика узорковања  и мерења |
| Дом здравља  Трг ослобођења бр.4  Ковин | Н 44о 44′ 34″  Е 20о 58′ 38″  67м | Г | Сумпор диоксид  (SО2) | 24-часовно, свакодневно,  365 дана у години |
| Азот диоксид  (NО2) | 24-часовно, свакодневно  365 дана у години |
| Амонијак  (NH3) | 24-часовно током 7 дана у недељи, осам недеља равномерно распоређених током године,  укупно 56 дана |
| Суспендоване честице  ПМ10 | 24-часовно током 7 дана у недељи, осам недеља равномерно распоређених током године,  укупно 56 дана |
| Укупне  таложне материје | месечно,  свих 12 месеци године |

\* Према класификацији из Уредбе о утврђивању Програма контроле квалитета ваздуха у државној мрежи („Сл.гласник РС“ бр. 58/11)

1. ОБРАДА И АНАЛИЗА ПОДАТАКА И ИЗВЕШТАВАЊЕ О РЕЗУЛТАТИМА КОНТРОЛЕ КВАЛИТЕТА ВАЗДУХА

У циљу обезбеђивања квалитетних података, праћење квалитета ваздуха-обрада и анализа података, валидност података добијених узорковањем и мерењем и интерпретација резултата биће поверено стручној, акредитованој организацији која испуњава прописане услове и поседује дозволу министарства надлежног за послове заштите животне средине.

Стручна организација којој ће бити поверена реализација програма контроле квалитета ваздуха дужна је да примењује адекватне методе испитивања, да се стара о одржавању мерног места и мерних инструмената са пратећом опремом, као и да обезбеди опрему за пријем и пренос података, а ради обезбеђивања захтеваног квалитета података који се користе за оцењивање квалитета ваздуха.

Извештаје о извршеним мерењима, односно о резултатима контроле квалитета ваздуха у оквиру Локалне мреже мерних места, стручна организација којој је поверено праћење концентрације загађујућих материја у ваздуху, доставља Одељењу за урбанизам и стамбено комуналне послове Општинске управе Ковин, и то:

* извештавање о седмодневним резултатима мерења са стручним мишљењем за амонијак и суспендоване честице ПМ10, у року од 5 дана од дана последњег узорковања;
* извештавање за сумпор диоксид, азот диоксид и укупне таложне материје до 10. у месецу за предходни месец;
* завршни годишњи извештај у року од 30 дана од истека извештајног периода (календарске године).

Достављени извештај треба да садржи опис методологије, резултате праћења квалитета ваздуха табеларно и графички приказане и текстуално објашњене, као и закључак о квалитету ваздуха на утврђеним местима.

Годишњи извештај треба да садржи опис макролокације и микролокације за обављање фиксних мерења; документовани приказ мерних места и локација за узимање узорака; опис методологије мерења загађујућих материја из Програма; опис мерних уређаја помоћу којих се обављају мерења загађујућих материја из Програма; резултате мерења са приказом свих измерених дневних вредности концентрација загађујућих материја из Програма; дискусију резултата мерења са закључком.

Одељење за урбанизам и стамбено комуналне послове Општинске управе Ковин дужно је да Извештаје доставља Агенцији за заштиту животне средине републике Србије до 15. у месецу за предходни месец, а годишњи извештај најкасније 60 дана од дана истека календарске године за предходну годину, као и да о квалитету ваздуха редовно обавештава јавност путем званичне презентације Општине Ковин, а у складу са законском регулативом. Подаци о извршеним мерењима, односно резултатима мерења у општини Ковин објавиће се на званичној интернет презентацији општине Ковин <https://www.kovin.rs/>

Надлежни орган обавештава јавност о квалитету ваздуха, у облику годишњег извештаја о стању квалитета ваздуха у текућој години за предходну годину.

Поред напред наведеног, овлашћена стручна организација је дужна да достави комлепту базу података извршених мерења свих загађујућих материја (по напред наведеној динамици), у електронској форми (excel формат) Одељењу за урбанизам и стамбено комуналне послове Општинске управе Ковин у року од 30 дана од истека извештајног периода.

1. РЕАЛИЗАЦИЈА ПРОГРАМА

О реализацији овог програма стара се Одељење за урбанизам и стамбено комуналне послове Општинске управе Ковин.

1. ИЗВОРИ ФИНАНСИРАЊА

Средства за спровођење контроле квалитета ваздуха на територији Општине Ковин у 2024.години обезбеђена су у Буџету Општине Ковин.

1. ПРЕЛАЗНЕ И ЗАВРШНЕ ОДРЕДБЕ

Овај Програм се примењује након добијене сагласности Министарства заштите животне средине Републике Србије.

Овај Програм објавити у “Службеном листу Општине Ковин” и на званичној интернет презентацији Општине Ковин.

**СКУПШТИНА ОПШТИНЕ КОВИН**

**Број: 381-26/2023-I од 07. фебруара 2024. године**

ПРЕДСЕДНИК

Зоран Брадањи